**РЕПУБЛИКА СРБИЈА**

**ГРАД УЖИЦЕ**

**ГРАДСКА УПРАВА ЗА ФИНАНСИЈЕ**

**Веза V Број: 400-15/23**

**Датум: 28.03.2023. године**

На основу члана 146. Статута града Ужица (Службени лист Града Ужица број 4/19) и Одлуке о начину и поступку учешћа грађана Ужица, у пословима Града (Службени лист Града Ужица број 11/19), Градска управа за финансије града Ужица доноси:

**ИЗВЕШТАЈ О**

**СПРОВЕДЕНОМ КОНСУЛТАТИВНОМ ПРОЦЕСУ И ПРОЦЕСУ ЈАВНЕ РАСПРАВЕ О**

**НАЦРТУ ОДЛУКЕ О УКЉУЧИВАЊУ ГРАЂАНА У БУЏЕТСКИ ПРОЦЕС КРОЗ СПРОВОЂЕЊЕ АКЦИЈЕ „УЖИЧКИ ПРОГРАМ ЛОКАЛНОГ ПАРТНЕРСВА – УДРУЖИМО СЕ”**

**ОПШТЕ НАПОМЕНЕ**

Учешће грађана и других заинтересованих актера у доношењу одлука, партиципација и трајно одрживо партнерство између грађана и локалне самоуправе у циљу квалитетнијег задовољења потреба заједнице, као и потпуна јавност у раду локалних органа, основни су принципи отворене и добре јавне управе. Град Ужице спроводи читав низ активности у области информисања, консултовања и укључивања грађана у процесу доношења одлука и једна је од локалних самоуправа која је до данас доста урадила у циљу укључивања грађана у процесе доношења одлука, укључујући и донета бројна акта у у том смислу (*„Систем 48"; Одлука о начину и поступку учешћа грађана Ужица у остваривању послова града; Акциони план за веће учешће грађана у трошењу буџетских средстава прикупљених по основу пореза на имовину за период 2018-2021. година; Одлука о укључивању грађана у буџетски процес кроз спровођење акције „Ужички програм локалног партнерства; Акциони план за укључивање грађана у доношење одлука 2022-2025. година*). Грађани и целокупна заинтересована јавност имају могућност да прате припрему и рад на изради нацрта прописа али и да дају своје предлоге и сугестије путем званичног сајта града Ужица путем апликације „*Заједно до добрих одлука*“. Процес информисања, консултовања и учешћа грађана Ужица у буџетирању средстава, постоји годинама уназад као део законских обавеза али и као позитиван приступ у развијању добре праксе укључивања грађана у планирање и реализацију буџета.

Град Ужице активно укључује грађане у процес трошења буџетских средстава и у том смислу је од 2019. године конципиран, након широког констултативног процеса, „Ужички програм локалног партнерства – Удружимо се”. Реч је о програму директног учешћа грађана у креирању и трошењу буџета, путем предлагања мањих пројеката уређења јавних површина у њиховом непосредном окружењу. У протеклом периоду велики број грађана је узео учешће у предлагању конкретних пројеката а добар део њих је и реализован. У градском буџету је дефинисана и издвојена посебна буџетска позиција за партиципацију грађана у овом смислу. Процес прикупљана предлога се одвија путем јавног позива, по унапред утврђеним и познатим критеријумима у чијем су дизајнирању учествовали грађани, представници месних заједница, цивилни сектор и други актери.

Како постоји простор за даље унапређење и веће учешће, тј. укључивање грађана у процес доношења одлука, креирање буџета, укључујући oдлуке о трошењу средстава прикупљених по основу изворних прихода, а уважавајући чињеницу да је подстицање грађана да активно учествују у одлучивању и решавању проблема локалне заједнице један од приоритетних циљева стратешког развоја нашег града усвојен је *Акциони плана за укључивање грађана у доношење одлука 2022-2025*. *година*. *Акциони план* је део активности у оквиру Програма „Општински економски развој у Источној Србији, фаза III – Одговорне локалне финансије и учешће грађана”, који финансира швајцарска агенција за развој и сарадњу SDC. Програм спроводи HELVETAS SWISS INETRCOOPERATION SRB, у сарадњи са МДУЛС и Сталном конференцијом градова и општина. Општи циљ овог Програма јесте јачање финансијске аутономије и поверења између грађана и локалних самоуправа кроз подршку демократским праксама и креирању услуга локалне самоуправе орјентисане на грађане. Ово опредељење потврђено је и *Планом развоја Града Ужица за 2023-2030*, где Приоритетни циљ 21 дефинише унапређење информисања грађана и повећање њиховог учешћа у процесима планирања и доношења одлука.

Порез на имовину представља један од најважнијих прихода Града. Уважавајући чињеницу да је плаћање пореза на имовину законска обавеза, а имајући у виду карактер пореза на имовину као изворног прихода локалне самоуправе и његов значај у укупним буџетским приходима, али и да он представља једини порески облик који је у директној вези са услугама које грађани очекују од локалне самоуправе, неопходно је успоставити висок ниво комуникације на релацији грађанин – локална самоуправа у целокупном систему прикупљања, наплате и буџетирања средстава по основу пореза на имовину. Обзиром да су грађани обвезници пореза на имовину и да он представља један од најважнијих прихода Града, потребно је узети у обзир њихово мишљење и предлоге о расподели средстава прикупљених и по том основу.

Имајући у виду важност теме већег укључивања грађана у доношење одлука, а на основу постојећих искустава и потребе за даљим унапређењем, приликом израде предлога Одлуке о укључивању грађана у буџетски процес кроз спровођење акције „Ужички програм локалног партнерства – Удружимо се” спроведен је консултативни приступ ради прикупљања мишљења, ставова и предлога грађана, представника месних заједница, удружења, младих, осетљивих група. Консултативни процес је спроведен пре отварања јавне расправе о нацрту документа, у периоду септембар 2022. године-март 2023. године, почев од консултација приликом израде буџета за 2023. годину и консултација за израду Акционог плана за укључивање грађана 2022-2025. година, до посебних консултација приликом израде Нацрта документа. Сви заинтересовани грађани и субјекти имали су могућност да у процесу јавне расправе (13.03.-27.03. 2023. године), као и отвореног састанка у оквиру јавне расправе (23.03. 2023. године) додатно утичу на предлог нацрта Одлуке о укључивању грађана у буџетски процес кроз спровођење акције „Ужички програм локалног партнерства – Удружимо се”, у циљу доношења што квалитетнијег решења. Овај Извештај садржи најбитније информације о активностима, прикупљеним предлозима и мишљењима, као и њиховој имплементацији у сам предлог Одлуке, током консултативног процеса и процеса јавне расправе.

**КОНСУЛТАЦИЈЕ ПРИ ИЗДРАДИ НАЦРТА ОДЛУКЕ**

При изради нацрта Одлуке одржани су консултативни састанци са представницима месних заједница, удружења особа са инвалидитетом, младима, представницима школа, организацијама из области социјалне политике, представницима удружења Рома. Састанцима су присустовали представници Градске управе за финансије, чланови Радног тима за израду предлога Одлуке, ресорни већници, представници служби у оквиру градских управа.

Консултативни састанак са представницима свих месних заједница (градских и сеоских) на тему Акционог плана и Одлуке (у оквиру консултација за израду буџета 2023. године) одржан је 14. септембра, у Великој сали Градске куће. Позив за састанак је упућен свим градским и сеоским месним заједницама (30), као и представницима градске општине Севојно. Састанку је присуствовао 41 учесник. Били су присутни представници градских и сеоских месних заједница (Теразије, Царина, Липа, Росуље, Крчагово, Луново Село, Каран, Рибашевина, Трнава, Дубоко, Буар, Волујац, Стапари, Врутци, Горјани, Злакуса, Крвавци, Дрежник, Качер, Љубање, Скржути, Равни, Кремна, Равни). Такође, састанку су присуствовали и представници Градске општине Севојно. Изнете су идеје и предлози везани за повећање средстава у посебном, партиципативном делу буџета, за реализацију малих пројеката у циљу поспешивања и већег укључивања грађана и месних заједница у доношење одлука.

Консултативни састанак са представницима удружења особа са инвалидитетом одржан је 10.11. 2022. године у Великој сали Градске куће. На састанак су, уз подршку координатора, позвана сва удружења (12): Удружење дистрофичара Златиборског округа; Удружење за помоћ ментално недовољно развијеним особама „Анђели”; Удружење параплегичара Златиборског округа; Ужичко удружење за помоћ особама са аутизмом; „МС” Удружење мултипле склерозе Златиборског округа; Међуопштинска организација Савеза слепих Србије Ужице; Градско удружење слепих и слабовидих Ужице; Удружење глувих и наглувих за Град Ужице, Општине Ариље, Косјерић, Нова Варош, Пожега, Прибој, Пријепоље, Сјеница и Чајетина; Удружење инвалида церебралне и дечије парализе Ужице; Савез цивилних инвалида рата Округа златиборског Ужице; Удружења жена са инвалидитетом оболелих од рака дојке „Јефимија” Ужице; Савез инвалида рада Србије – Општинска организација Ужице. На састанку је било присутно 18 учесника, представници свих удружења. Између осталог, разговарало је се о могућностима већег учешћа осетљивих група у процесе доношења одлука и реализацију партиципативног дела буџета, посебно имајући у виду потребу за даљим унапређењем материјално-техничких услова за активности удружења.

Констултативни састанак са представницима организација из области социјалне политике одржан је у просторијама Градске куће (Градска управа за финансије). На састанку су присуствовали представници Црвеног крста Ужице, Градског центра за услуге социјалне заштите, Центра за социјални рад (7 учесника). Одржан је и консултативни састанак са представницима удружења Рома. Разматране су могућности већег учешћа и реализације пројеката намењених грађанима из овог дела осетљивих група.

Консултативни састанак са представницима младих одржан је 10.11. 2022. године у Великој сали Градске куће. Позив за састанак је упућен посредством Канцеларије за младе. Разговарало се о могућностима, начинима и већем укључивању младих у буџетске процесе, као и реализацију малих грађанских пројеката. На састанку је било присутно 28 учесника, представници: Уније средњошколаца, Студентског парламента АССЗС, Удружење студената Педагошког факултета, Канцеларије за младе, волонтери, ученици средњих школа.

Консултативни састанак са представницима свих (6) средњих школа (директори) одржан је у просторијама Градске куће (Градска управа за финансије). На састанку се разговарало о сарадњи школа и Града у циљу већег укључивања младих у доношење одлука.

Консултативни састанци су показали велику заинтересованост представника месних заједница, удружења особа са инвалидитетом, младих, школа, организација из области социјалне политике и удружења Рома за још већим укључивањем у доношење одлука, буџетске процесе и реализацију партиципативног дела буџета.

У поступку припреме буџета за 2023. годину спроведено је анкетирање грађана и младих на тему буџетских приоритета, стратешких и осталих пројеката важних за грађане и младе, ставова и мишљења важних за процес буџетирања, као и анкетирање о степену информисаности, досадашњег и жеље за већим укључивањем у буџетске процесе и доношење одлуке. Сам поступак анкетирања трајао је у периоду 07.11.-13.11.2022. године и у њему је узело учешће 1.028 грађана и 2.824 ученика средњих школа. Консултативна анкета је, у смислу припреме Одлуке за партиципативни део буџета, тј. реализацију „Ужичког програма локалног партнерства – Удружимо се”, показала да постоји потреба за даље унапређење Програма и веће укључивање младих. Анкета је, имајући у виду заинтересованост испитаника (грађана и младих), показала и потребу повећања издвајања за партиципативни део буџета, али и појединачних издвајања за мале грађанске пројекте.

Након спроведених консултација, буџетом за 2023. годину увећана је (на 20 милиона динара) позиција намењена реализацији „Ужичког програма локалног партнерства”. Предвиђена су и посебна средства за веће укључивање у доношење одлука и реализацију пројеката младих у оквиру шест средњих школа, у укупном износу од 2,4 милиона динара.

Консултативни састанак са представницима месних заједница (градских и сеоских) на тему нацрта Одлуке о укључивању грађана у буџетски процес кроз спровођење акције „Ужички програм локалног партнерства – Удружимо се” одржан је 09.03. 2023. године, у Великој сали Градске куће. Састанку је присуствовало 27 учесника. Били су присутни представници градских и сеоских месних заједница (Теразије, Центар, Царина, Липа, Крчагово, Луново Село, Каран, Рибашевина, Трнава, Кремна, Биоска, Мокра Гора, Волујац, Стапари, Врутци, Горјани, Злакуса, Крвавци, Дрежник, Качер, Љубање, Скржути, Никојевићи, Равни). Разматрани су начини, услови и поступак укључивања грађана, критеријуми за оцену предложених пројеката, који ће бити дефинисани Одлуком и Јавним позивом. Закључено је да постоји потреба за значајно увећање лимита појединачне подршке пројектима које грађани предлажу како би се они реализовали на адекатан начин, имајући у виду карактер пројеката (дечја игралишта, спортска игралишта, шеталишта, места за одмор....), при чему минималан број грађана (пореских обвезника) за предлагање пројеката треба да одражава територијалне разлике (град, село) и разлике у висини потребних износа средстава за реализацију појединачних пројеката. Такође, закључено је да су постојећи критеријуми за оцену предложених пројеката адекватни.

Консултативни састанак са представницима удружења особа са инвалидитетом, на тему нацрта Одлуке о укључивању грађана у буџетски процес кроз спровођење акције „Ужички програм локалног партнерства – Удружимо се”, одржан је 09.03. 2023. године, у Великој сали Градске куће. Састанку је присуствовало 15 учесника, представници удружења: Удружење дистрофичара Златиборског округа; Удружење за помоћ ментално недовољно развијеним особама „Анђели”; Удружење параплегичара Златиборског округа; Ужичко удружење за помоћ особама са аутизмом; „МС” Удружење мултипле склерозе Златиборског округа; Међуопштинска организација Савеза слепих Србије Ужице; Градско удружење слепих и слабовидих Ужице; Удружење глувих и наглувих за Град Ужице, Општине Ариље, Косјерић, Нова Варош, Пожега, Прибој, Пријепоље, Сјеница и Чајетина; Удружење инвалида церебралне и дечије парализе Ужице; Савез цивилних инвалида рата Округа златиборског Ужице; Удружења жена са инвалидитетом оболелих од рака дојке „Јефимија” Ужице. Разматрани су начини, услови и поступак укључивања осетљивих група – особа са инвалидитетом, као и критеријуми за оцену предложених пројеката који ће бити дефинисани Одлуком и Јавним позивом. Закључено је да би било примерено да се за пројекте осетљивих група омогући, поред уређења јавних површина, набавка опреме и на тај начин веће укључивање у спровођење Програма, као и мањи број потребних потписника иницајатива, док су постојећи критеријуми за оцену пројеката (квалитет и утицај пројекта на локалну заједницу) адекватни.

Консултативни састанак са представницима средњих школа (директори, шефови рачуноводства) на тему нацрта Одлуке о укључивању грађана у буџетски процес кроз спровођење акције „Ужички програм локалног партнерства – Удружимо се”, одржан је 23.03. 2023. године, у просторијама Градске куће (Градска управа за финансије). Састанку је присуствовало 12 учесника. Закључено је да ће се предузети заједничке активности (школе/град), како би се реализовале планиране активности на већем укључивању младих у доношење одлука и буџетске процесе, за шта су одвојена посебна средства. То подразумева неопходну техничку подршку за процес предлагања и одабира пројеката од стране младих у средњим школама, у складу са опредељеним буџетским средствима.

Предлози, идеје, сугестије и закључци са одржаних консултација уважени су приликом израде Нацрта одлуке.

**ПРОЦЕС ЈАВНЕ РАСПРАВЕ О НАЦРТУ ОДЛУКЕ**

Након консултативног процеса и израде Нацрта, Градско веће је усвојило Закључак о спровођењу јавне расправе о Нацрту одлуке о укључивању грађана у буџетски процес кроз спровођење акције „Ужички програм локалног партнерства – Удружимо се”, са Програмом јавне расправе. Упућен је путем сајта и фејсбук странице, Јавни позив грађанима, удружењима, организацијама цивилног друштва, привредницима, стручној јавности, представницима медија и другим заинтересованим актерима да узму учешће у јавној расправи о Нацрту одлуке. Позив су пренели локални и регионални медији. На тај начин је отворен процес јавне расправе у периоду 13.03.-27.03.2023. година, са заказаним састанком у оквиру јавне расправе за 23. март 2023. године у Великој сале Градске куће у 13 часова. Са циљем већег учешћа грађана и других заинтересованих страна у доношењу одлука уз Јавни позив, Закључак и Програм јавне расправе, текст Нацрта одлуке, постављени су на интернет страници града Ужица (апликација *Заједно до добрих одлука*, као и делу *Објаве*):

<https://uzice.rs/opsti-akti/>

<https://uzice.rs/clanci/objave/>

Сви заинтересовани су могли путем апликације *Заједно до добрих одлука* да доставе своје предлоге, сугестије и мишљење о Нацрту документа (у периоду 13.03-27.03.2023. године). Такође, учесници у јавној расправи могли су своје предлоге, сугестије, примедбе, иницијативе и коментаре доставити Градској управи за финансије града Ужица и Радном тиму на један од следећих начина:

**1)** путем електронске поште, на e-mail адресу: [udruzimose@uzice.rs](mailto:udruzimose@uzice.rs); **2)** предајом предлога, сугестија и коментара на Инфо пулту (приземље Градске куће); **3)** поштом на адресу: Град Ужице, Градска управа за финансије, ул. Димитрија Туцовића 52, са назнаком: *За јавну расправу о Нацрту одлуке о укључивању грађана у буџетски процес кроз спровођење акције „Ужички програм локалног партнерства – УДРУЖИМО СЕ”*. Није било достављених предлога и коментара.

У просторијама Градске куће, дана 21. марта 2023. године, одржана је конференција за медије са још једним подсећањем на процес јавне расправе, отворени састанак у оквиру јавне распораве, као и позив свим заинтересованим да узму учешће.

**Отворени састанак у оквиру јавне расправе**

Дана, 23. марта 2023. године, у Великој сали Градске куће, са почетком у 13 часова, одржан је отворени састанак у оквиру јавне расправе о Нацрту одлуке о укључивању грађана у буџетски процес кроз спровођење акције „Ужички програм локалног партнерства – Удружимо се”.

Састанку је присуствовала 81 особа: грађани, представници месних заједница, представници удружења особа са инвалидитетом, представници организација из области социјалне политике (Црвени крст Ужице, Градски центар за услуге социјалне заштите, Центар за социјални рад), представници средњих школа, представници ученичких парламената, волонтери Канцеларије за младе, представници Уније студената Педагошког факултета.

Састанак је отворио заменик градоначелнице Драгољуб Стојадиновић и истакао важност укључивања грађана у процесе доношења одлука и буџетске процесе. Подсетио је на досадашње резултате у овој области и спремност да се ови процеси даље унапређују. Позвао је све присутне да дају предлоге, како би се додатно унапредио нацрт одлуке у циљу што бољег задовољења потреба грађана, удружења, осетљивих група и младих.

Члан градског већа и Радног тима Миодраг Петковић детаљно је образложио предлог Нацрта одлуке, као и Јавног позива који ће уследити, услове, начин и поступак укључивања грађана, припадника осетљивих група и младих, критеријуме за одабир пројеката. Такође, образложио је процес консултација пре израде нацрта, као и ефекте консултативног процеса на предложени нацрт, укључујући и досадашња искуства у спровођењу програма која су у великој мери послужила као основ за даља унапређења.

Након тога се приступило предлагању, коментарима и сугестијама учесника у јавној расправи.

На отвореном састанку је активно учествовало 12 особа (Титомир Савић, МЗ Крчагово; Будимир Ћатић, Каран; Дејана Стевановић, Унија студената Педагошког факултета; Предраг Бакић, Удружење дистрофичара/Удружење церебралне и дечје парализе; Урош Ерић, Ученички парламент Гиманзије; Јована Мунитлак, Ученички парламент Медицинске школе; Неда Лојаница, Гимназија, представница Ученичког парламента Економске школе; Стојан Миловановић, Царина; два грађанина, Царина; Христина Дабић, Градски центар за услуге социјалне заштите.

Будимир Ћатић је предложио као идеју да се већи број предлагача конкретних пројеката приликом одабира пројеката додатно бодује (поред предвиђених услова). Дат је одговор од стране предлагача Нацрта, да би то једним делом могло бити примењиво у наредним фазама спровођења програма, али да би у овом моменту могло ставити у подређен положај средине са мањим бројем становника и пореских обвезника.

Остали учесници у јавној расправи су углавном износили конкретне идеје за пројекте у њиховом окружењу. Одговор предлагача је да су оне могуће, након усвајања Одлуке и спровођења Јавног позива. Није било примедби на текст нацрта Одлуке, начин, услове и поступак укључивања грађана, као и на критеријуме за одабир пројеката.

Састанак је завршен у 14.15 часова.

**ЧЛАН ГРАДСКОГ ВЕЋА**

**Задужен за буџет и финансије и**

**Координатор Радног тима**

**Миодраг Петковић   
 \_\_\_\_\_\_\_\_\_\_\_\_\_\_\_\_\_\_\_\_\_**